Diari Oficial de la Generalitat Valenciana


Sumari del DOGV 7618, del 18-09-2015 (2015/7594)

RESOLUCIÓ de 14 de setembre de 2015, del director general d'Economia, Emprenedoria i Cooperativisme, que actua per delegació del conseller d'Economia Sostenible, Sectors Productius, Comerç i Treball, per la qual es convoquen incentius econòmics per a la promoció, el foment i la difusió de l'economia social per l'any 2015, es publiquen les línies de crèdit i l'import global màxim destinat a finançar-los, i s'estableixen els terminis d'admissió de les sol·licituds.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7618

Data del DOGV
:   18-09-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/7594


Data del document
:   14-09-2015

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública

RESOLUCIÓ de 14 de setembre de 2015, del director general d'Economia, Emprenedoria i Cooperativisme, que actua per delegació del conseller d'Economia Sostenible, Sectors Productius, Comerç i Treball, per la qual es convoquen incentius econòmics per a la promoció, el foment i la difusió de l'economia social per l'any 2015, es publiquen les línies de crèdit i l'import global màxim destinat a finançar-los, i s'estableixen els terminis d'admissió de les sol·licituds. [2015/7594]  
  
Mitjançant l'Ordre 24/2010, de 4 de juny (DOCV 6294, 22.06.2010), de la Conselleria d'Economia, Hisenda i Ocupació, es van aprovar les bases reguladores per a la concessió d'ajudes destinades a la promoció, el foment i la difusió de l'economia social a la Comunitat Valenciana, a través d'activitats dutes a terme per entitats associatives o representatives de cooperatives, societats laborals i mutualitats de previsió social, i es van convocar per a l'exercici 2010, tot complint el mandat de l'article 129.2 de la Constitució Espanyola, el que disposen els articles 49.1.21 i 80.4 de l'Estatut d'Autonomia de la Comunitat Valenciana, i el que s'ha establit en l'Ordre TAS/3501/2005.  
  
En la disposició final primera de l'ordre esmentada es conté, per als exercicis successius en què estiguen vigents les bases aprovades per aquesta ordre, una delegació de la facultat de dictar la resolució de convocatòria anual de les corresponents ajudes a favor del titular de la direcció general competent en matèria d'economia social, la resolució de la qual expressarà, també, les línies de crèdit que hagen de finançar-les i l'import global màxim que, de conformitat amb el que dispose la corresponent llei de pressupostos de cada exercici, es destinarà a la concessió de les ajudes previstes en aquestes bases, així com els terminis per a presentar les corresponents sol·licituds d'ajudes.  
En la Llei 8/2014, de 26 de desembre, de Pressupostos de la Generalitat per a l'exercici 2015, hi ha crèdit adequat i suficient per a atendre la present convocatòria, a càrrec de l'aplicació pressupostària 11.20.52.811.83.0 línia T5266000, «Programa de Suport a l'Economia Social».  
Per complir el que disposa l'article 166 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, s'incorporen a la present convocatòria els continguts a què s'hi refereix.  
En virtut d'això, en l'exercici de la indicada facultat delegada, per complir allò que s'ha establit en els articles 9 i 17 de la Llei 38/2003, General de Subvencions, i fent ús de les facultats que confereixen al conseller l'article 28 de la Llei 5/1983, del Consell, i l'article 59 de la Llei 1/2015, de 6 de febrer, de la Generalitat, d'Hisenda Pública, del Sector Públic i de Subvencions; el que estableix el Decret 193/2013, de 20 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació, i de conformitat amb allò que s'ha establit en la disposició transitòria primera del Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, resolc:  
  
Primer. Convocatòria d'ajudes per a l'exercici 2015 i dotació econòmica  
Per a l'exercici 2015, i de conformitat amb el que estableix la Llei 8/2014, de Pressupostos de la Generalitat Valenciana per a l'exercici esmentat, es convoquen incentius econòmics per a la promoció, el foment i la difusió de l'economia social l'any 2015, que es finançaran fins a un import global màxim de 425.000 euros, a càrrec del capítol IV, del codi línia T5266000, amb el desglossament següent:  
1. Les ajudes per a les activitats a què es refereix la base 15 es finançaran a càrrec del capítol IV, codi línia T5266000, amb un import global màxim de 275.000 euros, corresponents a fons propis, no condicionats, de la Generalitat.  
2. Les ajudes per a les activitats a què es refereix la base 16, quan no estiguen directament vinculades al foment de l'ocupació, es finançaran a càrrec del capítol IV, codi línia T5266000, amb un import global màxim de 140.000 euros, corresponent a fons propis, no condicionats, de la Generalitat.  
3. Les ajudes per a les activitats a què es refereix la base 16, quan estiguen directament vinculades al foment de l'ocupació, es finançaran a càrrec del capítol IV, codi línia T5266000, amb un import global màxim de 10.000 euros, corresponent a fons propis, no condicionats, de la Generalitat.  
En el cas que, per raó d'una generació, ampliació o incorporació de crèdit poguera disposar-se de crèdits addicionals per a atendre les subvencions per a les activitats a què es refereix la base 16 objecte d'aquesta convocatòria, quan estiguen directament vinculades al foment de l'ocupació, l'òrgan concedent podrà, després de la publicació prèvia dels crèdits addicionals disponibles i sense necessitat de fer-ne una nova convocatòria, procedir a aplicar els crèdits addicionals a la concessió de les subvencions a què es refereix la present convocatòria en el punt 3. A aquest efecte, es fixa com a quantia addicional màxima per a l'exercici 2015, la quantitat de 375.928 euros, a càrrec del capítol IV, línia T5266000.  
A aquest efecte, l'òrgan col·legiat a què es refereix la base 5 de les reguladores d'aquestes ajudes formularà una proposta addicional per al cas que valorara positivament sol·licituds presentades a l'empara d'aquesta convocatòria que no puguen ser ateses per falta de disponibilitat pressupostària, i constituirà amb aquestes una relació de reserva degudament ordenada perquè puguen ser resoltes favorablement com a conseqüència de possibles disponibilitats pressupostàries addicionals, que permeten atendre les sol·licituds contingudes en aqueixa relació addicional, sense necessitat d'obrir un nou període de presentació de sol·licituds, de conformitat amb allò que disposa l'article 58.2 del Reglament de la Llei General de Subvencions.  
  
Segon. Terminis de sol·licitud  
Per a l'exercici 2015, podran sol·licitar-se les ajudes que es convoquen en el termini d'un mes a comptar des de l'endemà de la publicació de la present resolució en el Diari Oficial de la Comunitat Valenciana.  
  
  
Tercer. Exempció de notificació a la Unió Europea  
D'acord amb el que disposa l'article 7 del Decret 147/2007, de 7 de setembre, del Consell, es fa constar que el règim d'ajudes establit en la convocatòria de les ajudes a què es refereix la present resolució, no necessita notificar-se a la Comissió Europea, d'acord amb el que estableixen els articles 108 del Tractat de Funcionament de la Unió Europea (TFUE) de conformitat amb el següent:  
1. Les ajudes a què es refereix la base 15, per a fer front als gastos generals i de funcionament en què incórreguen les entitats beneficiàries per raó de les actuacions que porten a efecte en la seua funció de representació institucional, defensa dels interessos col·lectius dels seus membres o promoció general de les seues empreses, són activitats per a les quals no hi ha un mercat que puga distorsionar-se pels avantatges que, només amb aquest propòsit, es concedesquen a les indicades entitats, per la qual cosa no s'entenen compreses dins de l'àmbit d'aplicació de l'article 107 del TFUE.  
2. Les ajudes a què es refereix la base 16, directament vinculada o no al foment de l'ocupació, es concediran amb subjecció al que estableix el Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L352, 24.12.2013).  
En conseqüència, les ajudes a què es refereix aquest apartat no podran aplicar-se a les empreses que operen en els sectors determinats en el punt 1 de l'article 1 del reglament mencionat, a saber:  
a) Les ajudes concedides a empreses que operen en els sectors de la pesca i l'aqüicultura, regulats en el Reglament (CE) núm. 104/2000 del Consell.  
b) Les ajudes concedides a les empreses dedicades a la producció primària de productes agrícoles.  
c) Les ajudes concedides a les empreses que operen en el sector de la transformació i comercialització dels productes agrícoles, en els casos següents:  
i) Quan l'import de l'ajuda es determine en funció del preu o de la quantitat de productes d'aquest tipus adquirits a productors primaris o comercialitzats per les empreses interessades.  
ii) Quan l'ajuda estiga supeditada al fet que una part o la totalitat de l'ajuda es repercutisca als productors primaris.  
d) Les ajudes a activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres gastos corrents vinculats a l'activitat exportadora.  
  
e) Les ajudes condicionades a la utilització de productes nacionals en compte d'importats.  
D'altra banda, en l'article 5 del Reglament 1407/2013 de la Comissió, s'estableixen les regles d'acumulació de les ajudes:  
«1. Les ajudes de minimis concedides d'acord amb aquest reglament podran acumular-se amb les ajudes de minimis concedides d'acord amb el Reglament (UE) núm. 360/2012, de la Comissió, fins al límit màxim establit en aquest últim reglament. Podran acumular-se amb ajudes de minimis concedides d'acord amb altres reglaments de minimis fins al límit màxim pertinent que s'estableix en l'article 3, apartat 2, del present reglament.  
2. Les ajudes de minimis no s'acumularan amb cap ajuda estatal en relació amb els mateixos gastos subvencionables o amb ajuda estatal per a la mateixa mesura de finançament de risc, si la dita acumulació excedira la intensitat d'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedesquen per a costos subvencionables específics ni puguen atribuir-se a costos subvencionables específics podran acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.»  
3. A l'efecte d'assegurar el compliment de les indicades regles d'acumulació, les beneficiàries últimes de les subvencions hauran de presentar una declaració responsable sobre altres ajudes rebudes per als mateixos costos subvencionables o amb ajuda estatal per a la mateixa mesura de finançament de risc, a fi de comprovar que no se superen els límits de l'apartat 2 de l'article 5 del reglament.  
  
Quart. Objecte i condicions de la concessió de la subvenció  
L'Ordre 24/2010 estableix en la base 1 que l'objecte de les ajudes és la promoció, el foment i la difusió de l'economia social a la Comunitat Valenciana, a través d'activitats dutes a terme per les entitats associatives o representatives de les cooperatives, societats laborals i mutualitats de previsió social.  
Les ajudes que es concedesquen a l'empara de les bases contingudes en l'ordre esmentada tindran la consideració d'ajudes públiques.  
Podran acollir-se a aquestes subvencions, tal com s'estableix en la base 2 de l'Orde 24/2010, les entitats següents:  
a) Les unions, les federacions i la Confederació de Cooperatives de la Comunitat Valenciana, constituïdes de conformitat amb la legislació de cooperatives de la Comunitat Valenciana i inscrites com a tals en el Registre de Cooperatives de la Comunitat Valenciana.  
b) Les entitats associatives a què es refereix la disposició addicional segona de la Llei 4/1997, de societats laborals.  
c) Les federacions de mutualitats de previsió social constituïdes a la Comunitat Valenciana.  
d) Les fundacions públiques que tinguen establits entre els seus fins fundacionals el foment o la promoció de les cooperatives, societats laborals o mutualitats de previsió social en el territori de la Comunitat Valenciana.  
e) Els centres i instituts universitaris valencians especialitzats en matèries pròpies de l'economia social, ja tinguen personalitat jurídica pròpia, ja depenguen d'una universitat valenciana o hi estiguen adscrits; en aquest supòsit, la sol·licitud haurà d'estar subscrita pel representant legal d'aquesta última.  
Únicament podran beneficiar-se de les subvencions establides en la base 14, apartats 1 i 3, les entitats beneficiàries assenyalades en les lletres a, b i c, i només quan no associen o afilien entitats diferents de les cooperatives, societats laborals o mutualitats de previsió social. Excepcionalment, les unions i federacions de cooperatives agràries podran, també, associar societats agràries de transformació.  
  
Amb caràcter general, les beneficiàries hauran de reunir els requisits següents:  
a) Estar legalment constituïdes i inscrites. S'entendrà com a data d'inscripció la de l'assentament de presentació en el registre públic corresponent, sempre que la inscripció es produesca dins del termini de validesa del dit assentament.  
b) Estar al corrent de les obligacions tributàries i de la Seguretat Social.  
c) No haver sigut sancionades, mitjançant una resolució ferma, amb la pèrdua de la possibilitat d'obtindre subvencions.  
  
Cinqué. Forma en què han de presentar-se les sol·licituds  
De conformitat amb la base 3 de l'Ordre 24/2010, les sol·licituds per a l'obtenció de les ajudes a què es refereix aquesta convocatòria es presentaran, formulades en el model establit, en qualssevol dels registres d'entrada dependents de la Conselleria d'Economia Sostenible, Sectors Productius, Comerç i Treball, sense perjuí del que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999.  
  
  
Sisé. Termini de resolució i notificació  
La base 6.4 de la indicada ordre d'ajudes estableix que el termini màxim per a resoldre i notificar la resolució procedent serà de tres mesos a comptar des de la finalització del corresponent termini de presentació de sol·licituds. Així mateix, en l'apartat 5 determina que, transcorregut el termini anterior sense que s'haja dictat i notificat una resolució expressa, s'entendrà desestimada la pretensió per silenci administratiu, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, i amb el que disposa l'article 25.5 de la Llei 38/2003, de 17 de novembre, General de Subvencions; tot això, sense perjuí que subsistesca l'obligació legal de emetre resolució sobre la petició formulada.  
Les resolucions que es dicten a l'empara de les corresponents convocatòries esgotaran la via administrativa i es notificaran als interessats ajustant-se al que disposa l'article 26 de la Llei 38/2003, de 17 de novembre, General de Subvencions. Contra la resolució podrà interposar-se un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació, d'acord amb el que disposa l'article 46 de la Llei 29/1998, reguladora de la jurisdicció contenciosa administrativa, sense perjuí de la interposició d'un recurs potestatiu de reposició, en el termini d'un mes des de l'endemà de la seua notificació, segons els articles 116 i 117 de la Llei de Règim Jurídic de les Administracions Públiques i del Procediment Administratiu Comú, o qualsevol altre recurs que es considere procedent.  
  
Seté. Documents i informacions que han d'adjuntar-se a la petició  
  
1. L'Ordre 24/2010, en la base 3 estableix que la documentació que s'haurà d'adjuntar a la sol·licitud és la següent:  
a) Targeta d'identificació fiscal de la sol·licitant.  
b) Escriptura de constitució de l'entitat, a la qual s'adjuntaran els estatuts vigents i totes les seues modificacions.  
c) Document nacional d'identitat i escriptura de poder suficient i subsistent per a actuar davant de l'Administració pública en el procediment de concessió de subvencions i ajudes públiques, llevat que la capacitat de representació es preveja en els estatuts, de la persona o persones físiques que actuen en nom i representació d'una persona jurídica en la subscripció de la sol·licitud. Quan la representació s'haja conferit amb caràcter mancomunat, la sol·licitud haurà de subscriure's conjuntament per aquells que, de conformitat amb el que disposa el títol que els concedesca facultats, puguen representar vàlidament a la sol·licitant.  
  
d) Declaració subscrita pel representant legal de l'entitat, amb referència a la data de la sol·licitud, d'estar al corrent en el compliment de les obligacions registrals o d'una altra índole que la legislació específica aplicable impose a l'entitat sol·licitant.  
  
e) Dades de domiciliació bancària, segons model facilitat a l'efecte (fitxa de manteniment de tercers) que es presentaran, necessàriament, en dos exemplars originals, i aniran acompanyats d'un certificat de l'entitat financera acreditatiu del compte bancari, segons el que estableix l'article 4.1 de l'Ordre de 15 de febrer de 2005, de la Conselleria d'Economia, Hisenda i Ocupació.  
f) Memòria, segons model, en relació amb l'activitat objecte de la subvenció, que haurà d'arreplegar les circumstàncies que concórreguen en el projecte entre les ressenyades en la base quarta i que permeten aplicar els criteris de valoració que serviran de base a la concessió de la subvenció.  
g) Documentació acreditativa que la sol·licitant està al corrent del compliment de les seues obligacions tributàries i amb la Seguretat Social als efectes de subvencions, la vigència de la qual s'estenga almenys cinc mesos, comptats des de la data de finalització del termini de presentació de sol·licituds, en els termes establits en la Llei 38/2003, de 17 de novembre, General de Subvencions, i la resta de normes aplicables.  
  
La presentació de la sol·licitud de subvenció comportarà l'autorització de l'entitat sol·licitant perquè l'òrgan concedent obtinga de manera directa, a través de certificats telemàtics, l'acreditació de les circumstàncies previstes en els articles 18 i 19 del Reglament de la Llei 38/2003, de 17 de novembre, General de Subvencions, referits al compliment d'obligacions tributàries i compliment d'obligacions amb la Seguretat Social, respectivament, i en aquest cas el sol·licitant no haurà d'aportar el corresponent certificat. No obstant això, el sol·licitant podrà denegar-hi expressament el consentiment, i haurà d'aportar llavors el certificat en els termes que preveu el reglament esmentat.  
  
No obstant allò que s'ha expressat en el paràgraf anterior, en el cas en què l'entitat no compte amb personal soci o treballador que haja d'estar donat d'alta en el règim general de la Seguretat Social o en l'especial que, si és el cas, corresponga, la sol·licitant presentarà, necessàriament, declaració referida al dit aspecte degudament subscrita per la seua representació legal.  
Les entitats que gaudesquen d'alguna exempció tributària presentaran la documentació que acredite la concessió efectiva de l'exempció esmentada o, si és el cas, manifestaran la norma o les normes que els concedeixen l'exempció esmentada. De la mateixa manera, s'acreditarà la impossibilitat de recuperació o compensació dels impostos indirectes, en el cas que la sol·licitant pretenga que la subvenció s'estenga, totalment o parcialment, als que no pot recuperar o compensar.  
h) Declaració on es facen constar les subvencions o ajudes obtingudes o sol·licitades per a la mateixa finalitat o, si és el cas, una declaració expressa de no haver-les sol·licitat.  
i) Acreditació de no estar sotmés a cap de les prohibicions arreplegades en els apartats 2 i 3 de l'article 13 de la Llei 38/2003, de 17 de novembre, General de Subvencions, que haurà d'efectuar-se segons el que disposa l'apartat 7 de l'article esmentat, en model normalitzat.  
j) Pressupost detallat de l'activitat a realitzar, en què s'hauran d'incloure els possibles ingressos, per qualsevol concepte, vinculats a la realització de l'activitat o a fer front als gastos generals de l'entitat sol·licitant. Si és el cas, s'adjuntarà un certificat acreditatiu, expedit pel representant legal de l'entitat, en què farà constar que no obtindrà cap altre ingrés per a la mateixa finalitat, llevat de les subvencions que se li hagen de concedir en aplicació d'aquestes bases.  
  
k) Quan l'import del gasto subvencionable supere la quantia de 18.000 euros, en el supòsit d'adquisició de béns immobles, subministrament de béns o prestació de serveis per empreses de consultoria o assistència tècnica, el beneficiari haurà d'adjuntar un mínim de tres ofertes de diferents proveïdors, amb caràcter previ a la contractació del compromís per a la prestació del servei o la realització del gasto, llevat que per les especials característiques dels gastos subvencionables no hi haja al mercat suficient nombre d'entitats que el presten. Quan l'elecció no recaiga en l'oferta econòmicament més avantatjosa, la sol·licitud de la subvenció requerirà, així mateix, la presentació d'una memòria relativa als criteris d'eficiència i economia que s'hagen justificat. A aquests efectes, s'entendrà que la prestació de serveis supera la quantia de 18.000 euros quan siga prestada a la beneficiària per una mateixa empresa o entitat durant més de sis mesos en el mateix exercici i l'import corresponent a cada mensualitat, siga quin siga el període de facturació, excedisca de 1.000 euros.  
l) En el cas de subcontractació amb persones o entitats vinculades amb el beneficiari de la subvenció, s'aportara una petició expressa d'autorització perquè es puga efectuar la subcontractació, així com la memòria amb el contingut assenyalat en el paràgraf tercer de la base 9.1.  
  
m) Per a les subvencions destinades a finançar el funcionament de les federacions i entitats, haurà d'adjuntar-se una memòria de les activitats realitzades per l'entitat sol·licitant i dels serveis prestats als seus associats en l'exercici anterior; els últims comptes anuals aprovats acompanyats d'un certificat acreditatiu del dit aspecte, expedit pel representant legal, així com el pressupost d'ingressos i gastos i la memòria de les activitats previstes per a l'exercici en què se sol·licita la subvenció.  
2. Addicionalment, i per a les subvencions destinades a les activitats a què es refereix la base 16 les sol·licitants, aportaran una declaració relativa a totes les ajudes de minimis percebudes per l'empresa en l'exercici corrent i els dos anteriors.  
3. L'entitat sol·licitant haurà de declarar per escrit davant de la Direcció General d'Economia, Emprenedoria i Cooperativisme, en el termini de quinze dies computat des de la data en què se li concedesca la subvenció o realitze noves sol·licituds d'ajudes, les noves situacions que puguen produir-se respecte d'això. L'omissió d'aquesta comunicació serà causa de denegació de la subvenció sol·licitada o, si és el cas, donarà lloc a la resolució de la subvenció ja concedida, amb els efectes assenyalats en la base 12.  
4. Quan la sol·licitud no reunisca els requisits assenyalats en aquestes bases o els establits amb caràcter general en la Llei General de Subvencions esmentada o en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb aquestes bases resulte exigible, es requerirà a l'interessat perquè en el termini, màxim i improrrogable de 10 dies esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició, després de la resolució prèvia, que haurà de ser dictada en els termes que preveu el mateix article 42 de la llei esmentada.  
5. Documents presentats amb anterioritat. En el cas que els documents que han d'acompanyar la sol·licitud de concessió de les ajudes ja estiguen en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència a què van ser dirigits, la identificació del procediment en què estan, i que no hagen transcorregut mes de cinc anys des de la finalització del procediment a què corresponguen.  
6. Sempre que aquestes bases no especifiquen una altra cosa, tant la documentació general a què es refereix aquesta base, com la que, si és el cas, exigesquen les restants bases aplicables, es presentarà en dues còpies prèviament compulsades.  
7. Les sol·licituds, memòries i la resta de declaracions que hagen de presentar-se segons un model establit a aquest efecte, ho faran utilitzant-hi els que poden obtindre's en l'apartat dedicat a les ajudes concretes de què es tracte, en l'adreça web de la Generalitat: www.gva.es/subvencionesecosocial i en la guia Prop.  
  
Huité. Criteris de valoració  
1. Els criteris de valoració s'estableixen en la base 4 de l'ordre de referència, i es concreten de la manera següent:  
- Contingut de l'activitat a desenvolupar amb vista a la consecució dels objectius de l'entitat o el projecte.  
- Repercussió de l'activitat en l'àmbit territorial i social a què van dirigides les actuacions.  
- Relació entre el pressupost de l'activitat i l'import sol·licitat.  
  
- Relació entre l'import sol·licitat i el contingut de l'activitat.  
- Vinculació directa de l'activitat amb la generació d'ocupació, entenent-se que concorre la dita vinculació només en els casos a què es refereixen les base 16.2 i 18.  
2. Els criteris anteriors tindran la mateixa importància amb independència de l'ordre en què apareixen arreplegats.  
3. No obstant això, podrà prescindir-se de la fixació d'un ordre de prelació entre les sol·licituds presentades que reunesquen tots els requisits establits en el cas que el crèdit consignat en la convocatòria corresponent fóra suficient per a atendre totes les sol·licitades una vegada finalitzat el termini de presentació. En aquest supòsit, la resolució de concessió de les ajudes podrà adoptar-se, després de la constància escrita prèvia del precedent, a partir de la data en què quede completat l'expedient corresponent.  
  
Nové. Mitjà de notificació o publicació  
Les notificacions es faran en els termes que preveuen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada en aquesta matèria per la Llei 15/2014, de 16 de setembre, de racionalització del sector públic i altres mesures de reforma administrativa, en l'article 25.  
Serà aplicable el que estableixen els articles 60 i 61 de la Llei 30/1992, respecte de la publicació dels actes administratius.  
  
Desé. Obligacions addicionals de les beneficiàries sobre transparència i publicitat  
1. De conformitat amb allò que disposa l'article 3 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, en el cas que l'entitat beneficiària perceba durant el període d'un any ajudes o subvencions públiques en una quantia superior a 100.000 euros o quan, almenys, el 40 per cent del total dels seus ingressos anuals tinguen caràcter d'ajuda o subvenció pública, sempre que arriben com a mínim a la quantitat de 5.000 euros, haurà de complir les obligacions de transparència establides en la legislació bàsica.  
2. Sense perjuí d'això anterior, qualsevol beneficiari que perceba, durant el període d'un any, ajudes o subvencions de l'Administració autonòmica o de qualsevol altra entitat de les enumerades en l'article 2 de la indicada Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, per import superior a 10.000 euros, haurà de fer-ne la publicitat adequada, indicant-hi almenys l'entitat pública concedent, l'import rebut i el programa, l'activitat, la inversió o l'actuació subvencionada. La difusió d'aquesta informació es farà, preferentment, a través de les corresponents pàgines web. En el cas que no disposen de pàgina web on fer la dita publicitat, podran complir l'obligació indicada a través del portal que pose a la seua disposició la Generalitat.  
  
  
Onzé. Recursos  
Contra aquesta resolució, que esgota la via administrativa, podrà interposar-se un recurs de reposició davant del mateix òrgan en el termini d'un mes a comptar des l'endemà de la publicació, de conformitat amb el que estableixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, o bé directament un recurs contenciós administratiu en el termini de dos mesos, comptats des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que es puga interposar qualsevol altre recurs dels previstos en la legislació vigent.  
  
  
València, 14 de setembre de 2015.- El conseller d'Economia Sostenible, Sectors Productius, Comerç i Treball, p. d. (disposició final primera Ordre 24/2010, de 4 de juny; DOCV 6294), el director general d'Economia, Emprenedoria i Cooperativisme: Francisco Álvarez Molina.